এটিএম থেকে ৪০ লক্ষ টাকা লুঠপাঠ করেও তা ভোগ করতে পারলেন না দু’জন দুষ্কৃতি। লুঠপাঠের টাকা নিয়ে বাড়ি চলে গেল সাধারণ মানুষ! নয়ডায় এমনই ঘটনা ঘটেছে গত ২০ ফেব্রুয়ারি। স্থানীয় পুলিশের থেকে পাওয়া খবর অনুযায়ী গতকাল বেলা ১টা ৩০ মিনিট নাগাদ নয়ডার একটি এটিএম থেকে ৪০ লক্ষ টাকা হাতিয়ে নেয় সেই দুষ্কৃতিরা। নয়ডার ৮২ নম্বরের সেক্টরের স্টেট ব্যাঙ্ক অব ইন্ডিয়ার একটি এটিএমে কর্মীরা টাকা ভরবার সময়েই সুযোগ বুঝে আক্রমণ করে তাঁরা। ওই কর্মীদের কথা অনুযায়ী যখনই তাঁরা টাকা ভরবার জন্য গাড়ি থেকে নামছিলেন, ঠিক তখনই দু’জন অপরিচিত ব্যক্তি এসে গুলি চালাতে শুরু করে। তার পরেই টাকা ছিনতাই করে চম্পট দেয় তারা। কিন্তু বিপত্তিটা ঘটে তারপরেই। পালানোর সময় তাদের মোটরবাইকটি ধাক্কা মারে অপর একটি গাড়িকে। দুর্ঘটনার ফলে ওই ছিনতাই করা টাকার ব্যাগটি ছিটকে গিয়ে পড়ে রাস্তায়। ব্যাগ থেকে বেরিয়ে শয়ে শয়ে টাকার নোট উড়তে থাকে ব্যস্ত রাস্তাতেই। হঠাৎ রাস্তায় টাকা উড়তে দেখে হইচই পড়ে যায় স্থানীয় লোকজন ও পথচারীদের মধ্যে। এক দুষ্কৃতি তখন লোকজনকে আটকাতে গুলি চালায় শূন্যে। তার পরে চম্পট দেয় দু’জনেই। ততক্ষণে ছড়িয়ে পড়া টাকা কুড়িয়ে নেওয়ার জন্য হিড়িক পড়ে যায় রাস্তায়। অনেকেই টাকা কুড়িয়ে বাড়ির পথ ধরে। ওই দুষ্কৃতির মধ্যে একজনকে গ্রেফতার করতে পেরেছে পুলিশ। তার কাছে একটি ব্যাগ থেকে প্রায় ২০ লক্ষ টাকা ও অপর একটি ব্যাগ থেকে একাধিক বন্দুক পাওয়া গিয়েছে জানিয়েছে পুলিশ। খোয়া যাওয়া বাদবাকি টাকা কী ভাবে উদ্ধার করা যায় সেই নিয়ে তদন্ত করছে পুলিশ।